***Výbor***

 ***Národnej rady Slovenskej republiky***

***pre pôdohospodárstvo a životné prostredie***

 18. schôdza výboru

 CRD: 2371/2012

**111**

**U z n e s e n i e**

**Výboru Národnej rady Slovenskej republiky**

**pre pôdohospodárstvo a životné prostredie**

**z 5. marca 2013**

k vládnemu návrhu zákona o pozemkových spoločenstvách (tlač 321)

 **Výbor Národnej rady Slovenskej republiky**

 **pre pôdohospodárstvo a životné prostredie**

 **A. s ú h l a s í**

s vládnym návrhom zákona o pozemkových spoločenstvách s týmito pripomienkami:

V § 2 ods. 3 sa bodka nahrádza bodkočiarkou a dopĺňajú sa slová „to neplatí, ak prevádzajúci prevádza celý svoj podiel na nového vlastníka“.

Ide o riešenie situácie, ak žiaden zo spoluvlastníkov neuplatní svoje predkupné právo a podiel sa prevádza na inú osobu.

V § 4 ods. 2 sa slová „v registri“ nahrádzajú slovami „do registra“.

Štylistická pripomienka.

V § 6 písm. a) sa za slovo „nadobudnutím“ vkladajú slová „vlastníctva k“ a slová „obhospodarovaných nehnuteľností“ sa nahrádzajú slovami „obhospodarovaným nehnuteľnostiam“.

Legislatívna pripomienka spresňujúca znenie ustanovenia, keďže nadobudnúť možno vlastnícke právo k veci.

V § 8 ods. 2 písm. d) sa na konci dopĺňa slovo „alebo“.

§ 8 ods. 2 ustanovuje v písmenách a) až e) viacero podmienok za ktorých splnenia má nastúpiť právny následok uvedený v úvodnej vete odseku 2, len implicitnej je možné dospieť k záveru, že ide o alternatívne podmienky, v záujme odstránenia možných pochybností je vhodné alternatívnosť podmienok vyjadriť explicitne.

V § 8 sa odsek 3 vypúšťa

Doterajší odsek 4 sa označuje ako odsek 3.

Ide o nadbytočné ustanovenie, nakoľko primeraná náhrada je riešená v iných ustanoveniach zákona.

V § 9 ods. 7 sa v druhej vete bodka nahrádza bodkočiarkou a dopĺňajú sa slová „ak o podiel neprejavia záujem ostatní vlastníci podielov môže ho predať tretej osobe“.

Ide o spresnenie ustanovenia pri predaji podielov.

V § 9 ods. 8 sa vypúšťajú slová „alebo prechod“

Ide o spresnenie ustanovenia vzhľadom na umožnenie realizovať prechod v prípade dedičstva, exekúcie a podobne.

V § 9 ods. 10 a 11 sa slovo „vlastníctva“ nahrádza slovami „vlastníckeho práva“.

Legislatívna pripomienka, prevádza sa vlastnícke právo.

V § 9 ods. 11 sa slovo „zisk“ nahrádza slovom „výnos“.

Legislatívna pripomienka zosúlaďujúca terminológiu použitú v prvej vete.

V § 9 ods. 12 sa vypúšťa slovo „aj“.

Legislatívno-technická pripomienka.

V § 10 ods. 2 písm. a) sa slovo „vlastníctvo“ nahrádza slovami „vlastnícke právo“.

Legislatívna pripomienka, zosúlaďujúca terminológiu so zákonom č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov (napr. § 1 ods. 1).

V § 10 ods. 3 sa slová „tomu, komu“ nahrádzajú slovami „nájomcovi, ktorému“.

Legislatívna pripomienka terminologicky spresňujúca znenie ustanovenia.

V § 11 ods. 4 poslednej vete sa slovo „nadobúdateľa“ nahrádza slovom „kupujúceho“.

Legislatívna pripomienka, zo znenia § 11 ods. 4 druhej vety je zrejmé, že ide o osobu, pre ktorú právny poriadok používa pojem „kupujúci“.

V § 13 sa odsek 4 vypúšťa.

Doterajší odsek 5 sa označuje ako odsek 4.

V súvislosti s vypustením § 13 ods. 4 sa vykoná legislatívna úprava v § 5 ods. 1 písm. j) (úprava vnútorného odkazu).

Nie je potrebné riešiť v zákone akým spôsobom bude spoločenstvo riešiť zmluvný vzťah pri výkone funkcie.

V § 14 ods. 3 sa na konci dopĺňa druhá veta, ktorá znie:

„Takto zvolaného zasadnutia zhromaždenia sa zúčastní zamestnanec miestne príslušného obvodného lesného úradu, ktorý ho bude viesť až do zvolenia predsedu zhromaždenia.“.

Mnohé zasadnutia zhromaždenia bývali v minulosti často zmanipulované zo strany výborov spoločenstiev so snahou, aby na nich neboli zvolené nové výbory spoločenstiev, pričom sa z tohto dôvodu objavovali i rôzne prípade odopretia volebného, či hlasovacieho práva niektorým členom spoločenstiev.

V § 14 ods. 4 písm. c) sa na konci pripájajú tieto slová: „uvedených v § 13 ods. 1 písm. b) až d)“.

Keďže podľa § 14 ods. 1 sú členmi zhromaždenia všetci členovia pozemkového spoločenstva, nie je možné tento orgán kreovať voľbou jeho členov.

V § 16 ods. 1 druhá veta sa za slovo „zhromaždenie“ vkladá čiarka a slová „ak nie sú zverené týmto zákonom iným orgánom spoločenstva“.

Ide o legislatívne spresnenie predmetného ustanovenia, ktoré vychádza z úpravy pôvodne platného zákona Národnej rady Slovenskej republiky č. 181/1995 Z. z. o pozemkových spoločenstvách v znení neskorších predpisov.

V § 16 ods. 2 sa na konci vety za slovo „vlastníctva“ vkladá čiarka a nové slová „alebo ich môže zastupovať vo veciach nadobúdania vlastníctva k sporným nehnuteľnostiam, ktoré sa majú stať súčasťou spoločnej nehnuteľnosti“.

Ide o spresnenie predmetného ustanovenia v intenciách, aby výbor spoločenstva mohol svojich členov spoločenstva zastupovať pred súdmi a orgánmi verejnej správy vo veciach nadobúdania vlastníctva k sporným nehnuteľnostiam, ktoré sa majú stať súčasťou spoločnej nehnuteľnosti, nakoľko doteraz v takýchto prípadoch nemal výbor aktívnu legitimáciu na podanie určovacích žalôb v prospech členov jeho spoločenstva.

V § 16 sa odsek 5 vypúšťa.

Doterajšie odseky 6 a 7 sa označujú ako odseky 5 a 6.

Nie je potrebné osobitne upravovať zodpovednosť predsedu spoločenstva, za škodu vždy zodpovedá ten, kto škodu spôsobil a v návrhu je obmedzenie len do výšky podielu, ktorý môže byť aj zanedbateľný.

V § 21 ods. 1 sa vypúšťa slovo „spoločenstva“.

Legislatívno-technická pripomienka, § 13 ods. 1 písm. a) zavádza pojem „výbor“.

V § 25 ods. 5 sa pred slovo „osvedčený“ vkladá slovo „úradne“.

Legislatívna pripomienka spresňujúca znenie, podpis možno overiť pred notárom, na obvodnom úrade alebo obci.

V § 27 ods. 2 v úvodnej vete sa slovo „povinností“ nahrádza slovom „povinnosti“.

Štylistická pripomienka, použitím jednotného čísla sa lepšie vyjadrí nastúpenie sankcie už pri porušení jedinej povinnosti.

V § 27 ods. 2 písm. c) a § 28 ods. 2 písm. a) sa na konci pripája slovo „alebo“.

Legislatívno-technická pripomienka vyjadrujúca alternatívu.

V § 31 ods. 2 sa slová „31. mája“ nahrádzajú slovami „30. júna“.

V § 31 ods. 3 a 4 sa slová „30. júna“ nahrádzajú slovami „31. júla“.

V § 31 ods. 5 a 6 sa slová „30. septembra 2013“ nahrádzajú slovami „28. februára 2014“.

Ide o predĺženie legisvakančnej lehoty hlavne čo sa týka konania valných zhromaždení pri spoločenstiev, ktoré sa budú transformovať na spoločenstvo s právnou subjektivitou.

V § 31 ods. 8 sa slovo „a“ za slovom „súdom“, „súdu“, „súd“ nahrádza slovom „alebo“.

Legislatívno-technická pripomienka.

28. V § 31 ods. 9 sa slová „31. decembra 2013“ nahrádzajú slovami „1. mája 2014“.

29. V § 31 ods. 13 sa slová „31. júla 2013“ nahrádzajú slovami „31. augusta 2013“.

Ide o predĺženie legisvakančnej lehoty hlavne čo sa týka konania valných zhromaždení pri spoločenstiev, ktoré sa budú transformovať na spoločenstvo s právnou subjektivitou.

30. § 31 sa dopĺňa odsekmi 14 a 15, ktoré znejú:

„(14) Na spoločenstvo, ktoré vzniklo zo spoločenstva bez právnej subjektivity, prechádzajú ku dňu zápisu do registra len práva a povinnosti, ktoré vznikli jednotlivým vlastníkom podielov na spoločnej nehnuteľnosti v súvislosti s jej obhospodarovaním.

(15) Zostatok vytvorenej rezervy na lesnú pestovnú činnosť tvorenej spoločenstvom bez právnej subjektivity podľa doterajšieho zákona sa považuje za rezervu spoločenstva podľa tohto zákona v sume finančných prostriedkov vložených vlastníkmi do spoločenstva a určených na lesnú pestovnú činnosť a ochranu lesa.“.

Vzhľadom na to, že spoločenstvá bez právnej subjektivity často uzatvárali zmluvy, ktorými zastupovali všetkých členov spoločenstva a ktoré sú vzhľadom na ich status nulitnými právnymi aktmi je potrebné spresniť, ktoré záväzky prechádzajú na nový právny subjekt. Navrhovaná úprava týkajúca sa rezervy na lesnú pestovnú činnosť je vykonaná z dôvodu vymedzenia povinností a práv spoločníkov pozemkového spoločenstva bez právnej subjektivity transformujúceho sa na pozemkové spoločenstvo s právnou subjektivitou. Zostatok rezervy (tvorba mínus čerpanie) bude rezervou spoločenstva v sume, v akej vlastníci vložia do spoločenstva aj peňažné prostriedky určené na lesnú pestovanú činnosť, pričom povinnosť vkladu prostriedkov by mala byť riešená v zmluve o spoločenstve alebo v stanovách spoločenstva.

 **B. o d p o r ú č a**

 **Národnej rade Slovenskej republiky**

vládny návrh zákona o pozemkových spoločenstvách **schváliť s pripomienkami.**

Ľuboš **Martinák** Mikuláš **H u b a**

overovateľ výboru predseda výboru